പ്രതിസന്ധി കാലത്ത് കേരളത്തിനൊപ്പം നിൽക്കുന്നതിന് പ്രധാനമന്ത്രി നരേന്ദ്ര മോദിക്ക് നന്ദി പറഞ്ഞ് മോഹൻലാൽ . പ്രതിസന്ധികൾ നേരിട്ട സമയത്ത് കേരള സർക്കാരിനൊപ്പം നിൽക്കുന്നതിന് ഞങ്ങളുടെ നന്ദി . ഒപ്പം കേരളത്തെ പുനർനിർമിക്കുന്നതിന് എല്ലാ പിന്തുണയും ഉറപ്പും നൽകിയതിനും നന്ദി പറയുന്നതായി മോഹൻലാൽ ട്വിറ്ററിൽ കുറിച്ചു . താങ്കളെ ശ്രവിച്ചതും തൻറെ സാമൂഹ്യ പ്രവർത്തനങ്ങളെ പ്രകീർത്തിച്ചതും അഭിമാനകരമാണെന്നും മോഹൻലാൽ കുറിച്ചു . നേരത്തെ , തന്നെ സന്ദർശിച്ച മോഹൻലാലിനൊപ്പമുള്ള ചിത്രം പ്രധാനമന്ത്രി നരേന്ദ്ര മോദി പങ്കുവച്ചിരുന്നു . ഇതിനുള്ള മറുപടിയായാണ് മോഹൻലാൽ ഇക്കാര്യങ്ങൾ പറഞ്ഞത് . മോഹൻലാലിൻറെ സാമൂഹ്യ പ്രവർത്തനങ്ങൾ പ്രശംസനീയമാണെന്നും പ്രചോദനം നൽകുന്നതാണെന്നുമുള്ള കുറിപ്പോടൊണ് മോഹൻലാലിനൊപ്പമുള്ള ചിത്രം പ്രധാനമന്ത്രി ട്വിറ്ററിൽ പങ്കുവച്ചത് . അടുത്ത ലോക്സഭാ തെരഞ്ഞെടുപ്പിൽ മോഹൻലാലിനെ തിരുവനന്തപുരത്ത് നിന്നുള്ള സ്ഥാനാർത്ഥിയാക്കാനുള്ള നീക്കത്തിലാണ് ആർഎസ്എസ് എന്ന് ദേശീയ മാധ്യമമായ ഡെക്കാൻ ഹെറാൾഡ് റിപ്പോർട്ട് ചെയ്തതിന് പിന്നാലെയാണ് മോഹൻലാൽ പ്രധാനമന്ത്രിയെ സന്ദർശിച്ചത് .